L-isport tat-Tai Chi se jkun offrut b'xejn għal kulħadd Is-Segretarju Parlamentari għall-Isport, ir-Rikreazzjoni u l-Għaqdiet Volontarji Clifton Grima ħabbar li l-isport tat-Tai Chi se jkun qed jiġi offrut onlajn b'xejn permezz ta' kollaborazzjoni bejn SportMalta u l-kunsilli lokali. Filwaqt li rringrazzja lil Tai Chi Malta għax-xogħol li qed jagħmlu, is-segretarju parlamentari qal li permezz ta' din il-kollaborazzjoni, l-isport se jkun qed ikun aktar viċin tal-komunità. Huwa semma kif SportMalta kienet proattiva matul il-pandemija billi l-programmi sportivi tagħha bdiet tipprovdihom onlajn. Grazzi għal inizjiattivi bħal dawn in-nies qed ikollhom iżjed opportunità biex jagħmlu l-eżerċizzju fiżiku. Fl-aħħar nett, Clifton Grima tkellem dwar kif SportMalta qiegħda taħdem fuq l-atleta professjonali u kif fil-ġimgħat li ġejjin se jitħabbar investiment rekord li se jiġi investit fl-atleti individwali. Iċ-Chairman ta' SportMalta Luciano Busuttil, qal li din hija inizjattiva tajba li tidħol kexxun mal-obbligi ta' SportMalta, li żżid l-attività fiżika fil-pajjiż. Fi żmien il-pandemija, meta l-isport kien wieqaf, SportMalta ingaġġat 35 kowċ professjonali biex jagħtu taħriġ fiżiku onlajn. Din id-darba, l-inizjattiva ser tilħaq il-komunità grazzi għall-koperazzjoni mal-kunsilli lokali, fejn SportMalta se tkun qed tħallas l-ispejjeż kollha relatati mal-lezzjonijiet tat-Tai Chi onlajn sabiex kull min irid ikun jista' jagħmel eżerċizzju fiżiku b'xejn. Adrian Axisa, li jmexxi dan l-isport f'pajjiżna, qal li dan l-isport jgħin lin-nies sabiex ikunu aħjar, hekk kif l-isport tat-Tai Chi jirrilassa lil dawk li jipprattikawh. Huwa qal kif oriġinarjament dawn il-klassijiet kienu jiġu organizzati f'diversi lokalitajiet u swali tal-kunsilli lokali madwar Malta u Għawdex, iżda minħabba l-limitazzjonijiet li ġabet magħha l-pandemija, klassijiet fejn il-membri fiżikament ikunu preżenti f'xi sala, bdew ikunu diffiċli. Għaldaqstant il-membri talbu lil Tai Chi Malta biex ikomplu bit-tagħlim onlajn. Adrian Axisa qal li din l-inizjattiva hija ħolma li saret realtà, hekk kif dan l-isport se jkun iżjed viċin in-nies. Id-dixxiplina tal-Arti Marzjali tat-Tai Chi f'Malta f'dawn l-aħħar snin qabdet ritmu mgħaġġel u qiegħda kull ma tmur issir aktar popolari kemm mat-tfal kif ukoll maż-żgħażagħ, l-adulti u l-anzjani. It-Tai Chi jaf l-oriġini tiegħu fiċ-Ċina li għandha storja rikka u kultura ewlenija. Nistgħu ngħidu li l-Arti Marzjali bħall-Kung Fu u Tai Chi hija meqjusa bħala dixxplina sportiva nazzjonali f'dan il-pajjiż. Dawn is-sessjonijiet onlajn huma miftuħa għal kulħadd u qed isiru kull nhar ta' Tnejn u nhar ta' Ħamis. Il-ħinijiet ikunu bejn it-8.00am u s-1.00pm, u f'dan il-ħin kull siegħa tibda klassi. Jiġifieri l-parteċipanti jistgħu jattendu għal kemm-il klassi jridu f'dan il-ħin. Aktar tagħrif jista' jinkiseb billi wieħed iċempel fuq 99256363.